SET ไหลต่อกว่า 20 จุดหลุด 1,300 จุด หลัง “ศบค.” ยืด พ.ร.ก.ฉุกเฉินออกไปถึง 30 มิ.ย.63
SET ไหลต่อกว่า 20 จุดหลุด 1,300 จุด หลัง “ศบค.” ยืด พ.ร.ก.ฉุกเฉินออกไปถึง 30 มิ.ย.63
22 พ.ค. 2563

ผู้สื่อข่าวรายงานว่า ดัชนีตลาดหุ้นไทย ณ เวลา 11.47 น. อยู่ที่ระดับ 1,297.39 จุด ลบ 23.30 จุดหรือ 1.76% ด้วยมูลค่าการซื้อขาย 2.82 หมื่นล้านบาท
น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยเช้านี้ปรับตัวลงกว่า 10 จุด เป็นไปในทิศทางเดียวกับตลาดหุ้นในภูมิภาคเอเชียที่เช้านี้ต่างติดลบกัน โดยเฉพาะตลาดหุ้นฮ่องกงที่ติดลบหนักถึง -3.5% จากสถานการณ์ความสัมพันธ์ระหว่างสหรัฐฯ และจีน ที่ตึงเครียดขึ้น โดยทางวุฒิสภาสหรัฐผ่านร่างกฎหมายซึ่งอาจทำให้บริษัทสัญชาติจีนที่จดทะเบียนซื้อขายในตลาดหุ้นสหรัฐถูกถอดออกจากตลาด และทางประธานาธิบดีสหรัฐ โดนัลด์ ทรัมป์ ออกมาขู่ว่าสหรัฐจะตอบโต้จีนอย่างรุนแรง หากจีนออกกฎหมายความมั่นคงในฮ่องกงเพื่อจัดการกับกลุ่มผู้ชุมนุมประท้วง
ล่าสุด นายอิทธิพล คุณปลื้ม รมว.วัฒนธรรม เปิดเผยว่า ที่ประชุมศูนย์บริหารสถานการณ์โควิด-19 (ศบค.) ที่มีพล.อ.ประยุทธ์ จันทร์โอชา นายกรัฐมนตรีและรมว.กลาโหม เป็นประธานมีมติต่ออายุพ.ร.ก.การบริหารราชการในสถานการณ์ฉุกเฉิน พ.ศ.2548 ซึ่งจะครบกำหนดในวันที่ 31 พ.ค.63 ออกไปอีก 1 เดือน ตามข้อเสนอของสภาความมั่นคงแห่งชาติ (สมช.)  โดยเตรียมเสนอที่ประชุมคณะรัฐมนตรี (ครม.) ในสัปดาห์หน้า
 